Sassa verleng betaling van tydelike toelae(Argieffoto) Die Suid-Afrikaanse agentskap vir maatskaplike sekerheid (Sassa) het Woensdag aangekondig dat hy die betaling van tydelike ongeskiktheidstoelae asook kindertoelaes tot die einde van die maand verleng. Sassa het in ŉ verklaring gesê die verlenging van die betaaltydperk is vir toelae wat op 1 Februarie vanjaar verstryk het. Die betalingstydperk vir toelae vir kinders wat tydens hierdie tydperk 18 jaar oud geword het, is ook verleng. Die minister van maatskaplike ontwikkeling het besluit om die betaaldatum tot 31 Desember uit te stel in reaksie op die ramptoestand wat dit vir begunstigdes moeilik gemaak het om aansoek te doen vir maatskaplike toelaes. Sassa sê in ŉ verklaring dit was veral moeilik vir diegene wat mediese assessering benodig het vanweë die beperkte toegang tot gesondheidsfasiliteite. Begunstigdes van die tydelike ongeskiktheidstoelae word aangemoedig om van 5 Januarie hul naaste Sassa-kantoor te besoek om weer aansoek te doen indien ŉ mediese toestand beteken hulle kan steeds nie werk nie. Diegene wat kinders versorg is ook versoek weer vir toelae te gaan aansoek doen. “Begunstigdes moet besef dat dit ŉ nuwe aansoek sal wees, aangesien tydelike toekennings slegs vir ŉ spesifieke tydperk gemaak word,” lui die verklaring. Sassa het gesê dat begunstigdes van albei toelaes kliniese en mediese rekords moet saamneem om hul aansoeke te staaf. Briewe wat begunstigdes inlig dat hul toelae binnekort verval is reeds uitgestuur en ŉ beroep is op mense gedoen om so gou moontlik daarop te reageer.